b'\n_START_ARTICLE_\nJohn C. Bahnsen mlaj\xc5\xa1i\n_START_SECTION_\n\xc5\xbdivljenjepis\n_START_PARAGRAPH_\nBrigadni general Bahnsen se je rodil Johnu C. Bahnsenu in Evelyn Williams v Albanyju (Georgia). Vzdevek Doc je dobil po svojem starem o\xc4\x8detu, Petru F. Bahnsenu, ki je s svojimi star\xc5\xa1i emigriral iz Danske v ZDA. Leta 1890 je Peter postal prvi dr\xc5\xbeavni veterinar Georgie in je upravljal z moderno mle\xc4\x8dno kmetijo v Americusu._NEWLINE_Dru\xc5\xbeina se je leta 1941 preselila v Rochelle (Georgia). Tu je obiskoval \xc5\xa1olo vse do 10. razreda, nato pa se je preselil v Americus, kjer je \xc5\xbeivel s starim o\xc4\x8detom in teto; razlog za preselitev je bila bolj\xc5\xa1a srednja \xc5\xa1ola. Po 18 mesecih je bil Bahnes sprejet v Voja\xc5\xa1ki in\xc5\xa1titut Marion (Marion, Alabama). Potem ko je kon\xc4\x8dal \xc5\xa1olanje na tej pripravljalni \xc5\xa1oli, je opravil tudi sprejemni izpit za Voja\xc5\xa1ko akademijo ZDA; njegov vpis je sponzoriral senator ZDA Walter F. George, ki je bil bli\xc5\xbenji politi\xc4\x8dni sodelavec njegovega starega o\xc4\x8deta._NEWLINE_Julija 1952 je pri\xc4\x8del s \xc5\xa1tudijem na West Pointu; med \xc5\xa1tudijem se je izkazal kot skakalec s palico, rokoborec, igralec lacrossa, ameri\xc5\xa1kega nogometa in nogometa. Kot kadet je spoznal stotnika Georga Pattona IV. in Hanka Emersona, ki sta bila takti\xc4\x8dna \xc4\x8dastnika na akademiji; oba sta postala Bahnsenova mentorja v poznej\xc5\xa1i karieri. V \xc5\xa1tudiji se ni izkazal v akademskih predmetih, medtem ko se je izkazal na podro\xc4\x8dju voja\xc5\xa1ke znanosti in telovadno-\xc5\xa1portnih aktivnostih. 5. junija 1956 je diplomiral kot 406. v letniku 480 \xc5\xa1tudentov in bil s \xc4\x8dinom prvega poro\xc4\x8dnika sprejet v pehoto._NEWLINE_Nato je bil poslan \xc5\xa1e na Osnovni te\xc4\x8daj pehotnega \xc4\x8dastnika (Infantry Officer Basic Course) v Fort Benningu (Georgia) in na Zra\xc4\x8dnoprevozno \xc5\xa1olo (Airborne School); v tem \xc4\x8dasu se je poro\xc4\x8dil s Patricio Fitzgerald, s katero sta imela \xc5\xa1tiri otroke: Jon Christian, Bradley Duncan, Leeanne in James Fitzgerald. Njegova naslednja zadol\xc5\xbeitev je bilo \xc5\xa1olanje na letalski \xc5\xa1oli (Fixed Wing Flight School) v Camp Garyju (Teksas) in Fort Ruckerju (Alabama)._NEWLINE_Njegova prva zadol\xc5\xbeitev je sledila: postal je letalec-opazovalec pri artileriji v sklopu 3. aviacijske \xc4\x8dete 3. pehotne divizije (3rd Aviation Company, 3rd Infantry Division); v tem \xc4\x8dasu je bil v sklopu divizije za tri leta poslan v Nem\xc4\x8dijo. Tu je zaprosil in uspel dose\xc4\x8di premestitev med tankiste, tako da je postal poveljnik \xc4\x8dete B 1. tankovskega bataljona 68. oklepnega polka (B Company, 1st Tank Battalion, 68th Armor). Kot \xc4\x8detni poveljnik se je izkazal; tako se je vseh 17 tankovskih posadk, katerim je poveljeval, v prvem poskusu kvalificiralo na Kvalifikacijskemu te\xc4\x8daju tankovskih posadk (Tank Crew Qualification Course) v Grafenwohru. Za ta dose\xc5\xbeek je Bahnsen prejel prvo Army Commendation Medal._NEWLINE_Po slu\xc5\xbeenje v Nem\xc4\x8diji je opravil \xc5\xa1e Helikopterski aviacijski te\xc4\x8daj (Rotary Wing Aviator Course) v Fort Woltersu (Teksas) in Nadaljevalni te\xc4\x8daj oklepnega \xc4\x8dastnika (Armor Officer Advanced Course) v Fort Knoxu (Kentucky). Na slednji \xc5\xa1oli je nato ostal kot in\xc5\xa1truktor taktike oklepne konjenice in zra\xc4\x8dne konjenice, nato pa je nadaljeval \xc5\xa1olanje \xc5\xa1e na Poveljni\xc5\xa1kem in general\xc5\xa1tabnem kolid\xc5\xbeu Kopenske vojske ZDA. V tem \xc4\x8dasu se je poleg \xc5\xa1tudija posvetil tudi golfu, lovu na ptice ter se povzpel tudi na 32. stopnjo prostozidarja \xc5\xa1kotskega obreda._NEWLINE_On koncu \xc5\xa1olanje pa je bil obve\xc5\xa1\xc4\x8den, da bo bil dodeljen 145. bojnemu aviacijskemu bataljonu (145th Combat Aviation Battalion), ki je 4. oktobra 1964 prispel v Vietnam. Sprva je postal poveljnik voda oboro\xc5\xbeenih helikopterjev (t. i. gunships) v okviru 118. aviacijske \xc4\x8dete (118th Aviation Company), pri \xc4\x8demer je tudi sam letel med bojnimi nalogami. V tem \xc4\x8dasu se je ponovno odlikoval, tako, da je prejel prvega od poznej\xc5\xa1ih srebrnih zvezd. Bahnsen pa ni bil edini \xc4\x8dlan dru\xc5\xbeine v Vietnamu; tu je slu\xc5\xbeil tudi njegov mlaj\xc5\xa1i brat Peter, ki je leta 1958 diplomiral na Voja\xc5\xa1ki akademiji ZDA, ki je bil pripadnik specialnih sil. Po koncu operacije Dvojni orel je Bahnsen postal operativni \xc4\x8dastnik 118. aviacijske \xc4\x8dete, a je vseeno nadaljeval z letenjem. Na sredi njegove 13-mese\xc4\x8dne ture dol\xc5\xbenosti pa je bil povi\xc5\xa1an v majorja in preme\xc5\xa1\xc4\x8den v 12. bojni aviacijski polk (12th Combat Aviation Group). Tu pa se je kon\xc4\x8dala njegova letalska kariera, a je vseeno ostal vpleten v letenje: tako je ustanovil Top Gun tekmovanje med helikopterskimi piloti v sklopu polka. V tem \xc4\x8dasu je imel tudi zunajzakonsko razmerje z Vietnamko Thach Thi Hung, katera je po njegovem odhodu v ZDA rodila njegovega sina Minha. Potem ko je njegova mati umrla v prometni nesre\xc4\x8di, kato je Minh pre\xc5\xbeivel, se je odpravil v ZDA, kjer je leto dni \xc5\xbeivel pri svojem o\xc4\x8detu, dokler se ni odpravil v Kalifornijo, kjer je iskal kariero v filmski industriji._NEWLINE_Decembra 1986 je bil preme\xc5\xa1\xc4\x8den v Pentagon, kjer je bil dodeljen Pisarni pomo\xc4\x8dnika na\xc4\x8delnika general\xc5\xa1taba za razvoj sile (Office of the Assistant Chief of Staff for Force Development), nato pa je postal \xc5\xa1tabni \xc4\x8dastnik v Operativni veji Divizije za na\xc4\x8drte in programe Direktorata za aviacijo Kopenske vojske ZDA (Operations Branch, Plans and Programs Division, Army Aviation Directorate). Tu je preverjal pripravljenost aviacijskih in zra\xc4\x8dno-konjeni\xc5\xa1kih enot, ki so se pripravljale na slu\xc5\xbebo v Vietnamu, tako da je potoval po bazah po vzhodni obali in jugu ZDA. V tem \xc4\x8dasu je naredil \xc5\xa1e magisterij na Univerzi Georga Washingtona. Med slu\xc5\xbeenjem v Pentagonu pa je ponovno vzpostavil stike s Pattonom; ko je slednji postal poveljnik 11. oklepnega konjeni\xc5\xa1kega polka (11th Armored Cavalry Regiment) v Vietnamu, je uspel s seboj vzeti tudi Bahnsena, ki je postal poveljnik Tropa zra\xc4\x8dne konjenice (Air Cavalry Troop). _NEWLINE_14. oktobra 1968 je prispel v Vietnam in pri\xc4\x8del s slu\xc5\xbebo v polku, ki je bil takrat najve\xc4\x8dja samostojna oklepna enota v Vietnamu. Trop oz. njegovi deli so bili vsak dan v bojih. Bahnsen je nadaljeval z osebno udele\xc5\xbebo v bojih, ve\xc4\x8dino \xc4\x8dasa v poveljni\xc5\xa1ko-in-kontrolnem helikopterju UH-1, v\xc4\x8dasih pa se je pridru\xc5\xbeil tudi vojakov na terenu in jim poveljeval med pehotnimi akcijami. Zaradi izkazanega poguma si je pridobil ugled med drugimi poveljniki in svojim mo\xc5\xa1tvom. _NEWLINE_V Vietnamu je spoznal tudi Phyllis Fif Shaughnessy, civilistko pri Mednarodni rekreacijski zvezi, s katero se je poro\xc4\x8dil, potem ko se je lo\xc4\x8dil od svoje \xc5\xbeene Pat. Sredi ture dol\xc5\xbenosti je bil poslan nazaj v ZDA, pri \xc4\x8demer ga je spremljalo zelo pohvalno osebno poro\xc4\x8dilo s strani Pattona._NEWLINE_Pattona je na mestu poveljnika polka zamenjal polkovnik Jimmie Leach, veteran druge svetovne in korejske vojne. Z novim poveljnikom se je Bahnsen takoj ujel, tako da ga je Leach imenoval za poveljnika 1. eskadrona; tako je postal edini major med celotno vojno, ki je poveljeval eskadronu 11. oklepnega konjeni\xc5\xa1kega polka. 1. eskadron je zajemal: \xc5\xa1tabni trop (z aviacijsko sekcijo), tri oklepno-konjeni\xc5\xa1ke trope, tankovsko \xc4\x8deto, havbi\xc4\x8dno baterijo in dodeljen vod bojnih in\xc5\xbeenircev. Tudi tu se je izkazal kot poveljnik, ki je osebno poveljeval svojim vojakom med bojem. Posledi\xc4\x8dno se je okoli njega spletla prava legenda in postal je znan tudi v drugih enotah. Tako se je dostikrat zgodilo, da je ob prihodu v bitko prevzel takti\xc4\x8dno poveljstvo, kljub temu da so bili prisotni vi\xc5\xa1ji \xc4\x8dastniki. Izkazal se je kot odli\xc4\x8den koordinator sodelovanja razli\xc4\x8dnih rodov in vej oboro\xc5\xbeenih sil (lovska letala, juri\xc5\xa1ni helikopterji, oklepna konjenica, artilerija in pehota). Njegov poveljnik, polkovnik Leach, je tako zapisal v njegovo osebno kartoteko: Major Brahsen je najbolj izjemen bojni poveljnik, kar jih poznam. Je inteligenten, agresiven, zagrizen in izjemno u\xc4\x8dinkovit. Dinami\xc4\x8dni mladi \xc4\x8dastnik, ki se izka\xc5\xbee v vsem, kar dela. Je najpogumnej\xc5\xa1i vojak, kar sem jih videl. Generalmajor Elvy B. Roberts, poveljnik 1. zra\xc4\x8dno-konjeni\xc5\xa1ke divizije, je zraven \xc5\xa1e zapisal: Brez dvoma najbolj\xc5\xa1i bojni voditelj-poveljnik v polku. Vedno na pre\xc5\xbei, natan\xc4\x8den bojevnik s polnostjo idej in zdravega razuma. Spredaj med vsemi stiki s sovra\xc5\xbenikom, pono\xc4\x8di ali podnevi. 8. septembra 1969 je zapustil Vietnam, samo dan po ve\xc4\x8djem spopadu na Michelinovi planta\xc5\xbei, zakar je prejel peto srebrno zvezdo._NEWLINE_Po vrnitvi se je kmalu lo\xc4\x8dil in nato ponovno poro\xc4\x8dil. Z novo \xc5\xbeeno sta odpotovala v Nem\xc4\x8dijo, kjer je kot podpolkovnik prevzel poveljstvo 1. bataljona 32. oklepnega polka (1st Battalion, 32nd Armor). Na tem polo\xc5\xbeaju je bil zadol\xc5\xbeen za usposabljanje tankistov za morebitni spopad s Sovjetsko zvezo. Po vrnitvi v ZDA je bil poslan na \xc5\xa1olanje na Vojni kolid\xc5\xbe Kopenske vojske ZDA (Voja\xc5\xa1nica  Carlisle, Pensilvanija), isto\xc4\x8dasno pa je opravil \xc5\xa1e magisterski \xc5\xa1tudij iz administrativne znanosti na Dr\xc5\xbeavnem kolid\xc5\xbeu Shippensburg (Shippensburg State College). Po treh letih zakona s Fif se je od nje lo\xc4\x8dil in se ponovno poro\xc4\x8dil s Pat. Nato je bil kot poveljnik oklepne ekipe dodeljen Odboru trena\xc5\xbee bojnih enote Kopenske vojske ZDA (U.S. Army Combat Arms Training Board) v Fort Benningu (Georgia). Naloga odbora je bila, da razvije najnovej\xc5\xa1e metode usposabljanja in sistemov za Kopensko vojsko ZDA. V tem \xc4\x8dasu je bil tako razvit Multiple Integrated Laser Engagement System (MILES), ki je s pozne\xc5\xa1jimi izbolj\xc5\xa1avami \xc5\xa1e vedno del usposabljanja. Nato pa se je \xc5\xa1e drugi\xc4\x8d lo\xc4\x8dil od Pat in se 31. avgusta 1974 poro\xc4\x8dil s Peggy Miller. Slednja se je po poroki pridru\xc5\xbeila Kopenski vojski ZDA kot prva poro\xc4\x8dnika v Korpusu generaladjutanta in se \xc4\x8dez 20 let upokojila s \xc4\x8dinom podpolkovnika. Poleg zadol\xc5\xbeitve v okviru odbora pa je Bahnsen deloval \xc5\xa1e v \xc5\xa1tabu Poveljstva za usposabljanje in doktrino KOV ZDA (U.S. Army Training and Doctrine Command; TRADOC). Tu je odlo\xc4\x8dilno prispeval k ustanovitvi Nacionalnega trena\xc5\xbenega centra (National Training Center) v Fort Irwinu (Kalifornija). _NEWLINE_Po zgodnjem napredovanju v \xc4\x8din polkovnika je bil preme\xc5\xa1\xc4\x8den v Fort Rucker (Alabama), kjer je postal prvi projektni manager TRADOC za juri\xc5\xa1ne helikopterje. Nato je prevzel poveljstvo 1. aviacijske brigade (1st Aviation Brigade) in po povi\xc5\xa1anju v \xc4\x8din brigadnega generala je postal poveljnik 2. oklepne divizije (2nd Armored Division). Nato pa je postal na\xc4\x8delnik \xc5\xa1taba Kombinirane armade Ju\xc5\xbene Koreje in ZDA (Combined Field Army ROK/U.S.) in na\xc4\x8delnik \xc5\xa1taba 3. oklepnega korpusa (Third Armored Corps) v Fort Hoodu, kar je bila njegova zadnja zadol\xc5\xbeitev pred upokojitvijo leta 1986._NEWLINE_Leta 1986, po upokojitvi, je sledil svoji \xc5\xbeeni na West Point, kjer je postala prva \xc5\xbeenska na mestu polkovnega takti\xc4\x8dnega \xc4\x8dastnika; na tem polo\xc5\xbeaju je tako poveljevala eni \xc4\x8detrtini vseh kadetov. V tem \xc4\x8dasu je z njima \xc5\xbeivel tudi Minh, ki se je takrat tudi bolje nau\xc4\x8dil angle\xc5\xa1\xc4\x8dine. Bahnsen pa je na\xc5\xa1el slu\xc5\xbebo v zasebnem sektorju in sicer kot programski manager za BDM Corporation. Po dveh letih je ustanovil svojo svetovnalno podjetje Bahnsen, Inc. Potem ko se je tudi Peggy upokojila, sta se preselila v Peggyjino rojstno mesto New Cumberland (Zahodna Virginija), kjer sta \xc5\xbeivela na njeni dru\xc5\xbeinski kmetiji. Oba sta bila tudi aktivna v Republikanski stranki.'